Document ID: 32011R0331

A BIZOTTSÁG 331/2011/EU RENDELETE
(2011. április 6.)
a 73/2009/EK tanácsi rendeletben előírt egységes támogatási rendszer végrehajtása keretében az 1120/2009/EK rendeletnek a kender termesztésére használt területek kapcsán történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról, az 1290/2005/EK, a 247/2006/EK és a 378/2007/EK rendelet módosításáról, valamint az 1782/2003/EK rendelet hatályon kívül helyezéséről szóló, 2009. január 19-i 73/2009/EK tanácsi rendeletre (1) és különösen annak 39. cikke (2) bekezdésére,
mivel:
(1)
A 73/2009/EK rendelet 39. cikkének (1) bekezdése úgy rendelkezik, hogy a kender termesztésére használt területek csak abban az esetben jogosultak közvetlen támogatásra, ha a felhasznált fajták tetrahidrokannabinol-tartalma nem haladja meg a 0,2 %-ot.
(2)
A 73/2009/EK rendelet 124. cikkének (3) bekezdése értelmében a rendelet 39. cikke alkalmazandó az egységes területalapú támogatási rendszer hatálya alá tartozó területekre.
(3)
A közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról szóló 73/2009/EK tanácsi rendelet III. címében előírt egységes támogatási rendszer végrehajtására vonatkozó részletes szabályok megállapításáról szóló, 2009. október 29-i 1120/2009/EK bizottsági rendelet (2) 10. cikke rögzíti, hogy a kendertermő területekre vonatkozó jogosultságok kifizetésének feltétele a Mezőgazdasági Növényfajok Közös Fajtajegyzékében felsorolt fajták vetőmagjának használata a Finola és a Tiborszállási fajták kivételével, és a vetőmagnak minősítettnek kell lennie.
(4)
Finnország és Magyarország értesítették a Bizottságot a Finnországban termesztett Finola és a Magyarországon termesztett Tiborszállási kenderfajták tetrahidrokannabinol-tartalmáról, és bizonyították, hogy az utóbbi években a tetrahidrokannabinol-tartalom 0,2 % alatti volt.
(5)
Ezen információ alapján a Bizottság úgy véli, hogy az említett kenderfajták termesztését a megfelelő országokban támogathatóvá kell tenni.
(6)
Az 1120/2009/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
Az 1120/2009/EK rendelet 10. cikke helyébe a következő szöveg lép:
„10. cikk
Kendertermesztés
A 73/2009/EK rendelet 39. cikkének alkalmazásában a kendertermő területekre vonatkozó jogosultságok kifizetésének feltétele, hogy a támogatás tárgyévének március 15-én érvényben lévő, a 2002/53/EK tanácsi irányelv (3) 17. cikkével összhangban közzétett Mezőgazdasági Növényfajok Közös Fajtajegyzékében felsorolt fajták vetőmagjait használják. Mindazonáltal a Finola fajtát használó területek csak Finnországban, míg a Tiborszállási fajtát használó területek csak Magyarországon jogosítanak támogatásra. A vetőmagoknak a 2002/57/EK tanácsi irányelvvel (4) összhangban minősített vetőmagoknak kell lenniük.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. április 6-án.

Labels: 17
19
6